CELEX: 52016PC0677
Language: lv
Date: 2016-10-25
Title: Priekšlikums PADOMES ĪSTENOŠANAS LĒMUMS, ar ko Nīderlandei atļauj piemērot samazinātu nodokļu likmi elektroenerģijai, kura tiek piegādāta elektrotransportlīdzekļiem paredzētās uzlādes stacijās

EIROPAS KOMISIJA
            Briselē, 25.10.2016
            COM(2016) 677 final
            2016/0332(NLE)
            Priekšlikums
            PADOMES ĪSTENOŠANAS LĒMUMS,
            ar ko Nīderlandei atļauj piemērot samazinātu nodokļu likmi elektroenerģijai, kura tiek piegādāta elektrotransportlīdzekļiem paredzētās uzlādes stacijās 
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Nodokļu uzlikšanu energoproduktiem un elektroenerģijai ES reglamentē Padomes Direktīva 2003/96/EK
                  1
                (turpmāk "Enerģijas nodokļu direktīva" jeb "Direktīva").
            
            
               Saskaņā ar Direktīvas 19. panta 1. punktu un papildus jo īpaši 5., 15. un 17. pantā paredzētajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij attiecībā uz nodokļu līmeni ieviest turpmākus atbrīvojumus vai samazinājumus īpašu politikas apsvērumu interesēs.
            
            
               Direktīvas 15. panta 1. punkta e) apakšpunktā dalībvalstīm atļauts piemērot nodokļa samazinājumu vai atbrīvojumu no nodokļa elektroenerģijai, ko izmanto preču un pasažieru pārvadājumiem pa dzelzceļu, ar metro, tramvaju un trolejbusu. Tomēr nav noteikuma, kas paredz nodokļa samazinājumu elektroenerģijai, kuru izmanto pārvadājumiem ar elektrotransportlīdzekļiem, kas nav trolejbusi.
            
            
               Šā priekšlikuma mērķis ir atļaut Nīderlandei piemērot samazinātu nodokļa likmi elektroenerģijai, kas tiek piegādāta elektrotransportlīdzekļiem paredzētām uzlādes stacijām. Šis samazinājums ir paredzēts, lai veicinātu videi nekaitīgākus transporta veidus, kā arī lai samazinātu vietēja mēroga gaisa piesārņojumu un CO2 emisiju no transportlīdzekļiem. 
            
            
               Lūgums un tā vispārīgais konteksts
            
            
               2016. gada 29. marta vēstulē Nīderlandes iestādes saskaņā ar direktīvas 19. pantu informēja Komisiju, ka tās plāno piemērot samazinātu nodokļa likmi EUR 49,96 apmērā par MWh elektroenerģijas, kas tiek piegādāta elektrotransportlīdzekļiem paredzētām uzlādes stacijām, par patēriņu līdz 10 MWh vienai uzlādes stacijai gadā. Patēriņam no 10 līdz 50 MWh tiks uzlikts nodoklis EUR 49,96 apmērā, patēriņam no vairāk nekā 50 līdz 10 000 MWh – nodoklis EUR 13,31 apmērā, bet gada patēriņam vairāk nekā 10 000 MWh – nodoklis EUR 0,53 apmērā. Uzlādes stacijas, uz kurām neattiecas nodokļu likmes izmantošanai darījumdarbības nolūkiem, gada patēriņam vairāk nekā 10 000 MWh apmērā tiks uzlikts nodoklis EUR 1,07 apmērā. Kopējā nodokļu likme pārsniegs Direktīvā 2003/96/EK noteikto darījumdarbībā izmantojamai elektroenerģijai piemērojamo minimālo nodokļa likmi. Valsts nodokļa likme, ko patlaban piemēro elektrotransportlīdzekļu uzlādes elektroenerģijas gada patēriņa pirmajām 10 MWh, ir EUR 100,70 par MWh
                  2
                – tā ir valsts nodokļa likme elektroenerģijai, kuru šāda patēriņa līmenī izmanto gan darījumdarbībai, gan ar to nesaistītiem nolūkiem. Pašlaik Nīderlande piemēro atšķirīgas valsts nodokļa likmes
                  3
                elektroenerģijai saskaņā ar patērēto daudzumu atbilstīgi Direktīvas 2003/96/EK 5. pantam. 
            
            
               Papildu informācija no Nīderlandes tika saņemta 2016. gada 6. aprīlī, 20. jūnijā un 18. augustā.
            
            
               Nīderlande vēlas piemērot samazinātu nodokļa likmi elektroenerģijai, kas tiek piegādāta elektrotransportlīdzekļiem šim nolūkam īpaši izveidotās publiskās un privātās elektrotransportlīdzekļu uzlādes stacijās. Uzlādes stacijā var būt viens vai vairāki uzlādes punkti, no kuriem katrs spēj uzlādēt vienu elektrotransportlīdzekli. Uzlādes staciju operatoriem un privātpersonām vai uzņēmumiem, kam būs tiesības piemērot samazināto likmi, būs pienākums iesniegt deklarāciju elektroenerģijas piegādātājam, norādot, ka tīkla pieslēgums ir paredzēts elektroenerģijas piegādei vienīgi elektrotransportlīdzekļiem. Nīderlandes lūgumā šos noteikumus neattiecina uz uzlādes stacijām, kur uzlāde notiek ar akumulatoru maiņu, un tas nozīmē, ka samazinātā likme šādos gadījumos nebūs piemērojama.  
            
            
               Kopējā nodokļa likme, tostarp samazinātā likme par pirmajām 10 MWh katras vienības gada patēriņa, būtu krietni virs minimālā līmeņa, kas noteikts Padomes Direktīvas 2003/96/EK I pielikuma C tabulā. 
            
            
               Nīderlandes iestādes norāda, ka tad, ja uzlādes stacijas operators plāno piemērot samazinātu nodokļa likmi elektroenerģijai savās uzlādes stacijās, viņam būtu pienākums iesniegt deklarāciju elektroenerģijas piegādātājam, norādot, kurš tīkla pieslēgums ir paredzēts elektroenerģijas piegādei vienīgi elektrotransportlīdzekļiem. Pasākums attiektos tikai uz elektroenerģiju, kas piegādāta norādītajiem pieslēgumiem, kuriem elektroenerģijas piegādātājs piemērotu samazināto likmi. Turklāt uzlādes stacijas operatoram ir pienākums informēt elektroenerģijas piegādātāju, ja viņa uzņēmums ir grūtībās nonācis uzņēmums tādā nozīmē, ka viņš saskaras ar finanšu problēmām un ir tiesīgs saņemt atbalstu saskaņā ar pamatnostādnēm par valsts atbalstu grūtībās nonākušu nefinanšu uzņēmumu glābšanai un pārstrukturēšanai (2014/C 249/01). Šādā gadījumā piegādātājam vairs nebūs atļauts piemērot samazinātu nodokļa likmi elektroenerģijai. 
            
            
               Ieguvumi no elektronerģijas nodokļu likmes atšķirsies atkarībā no megavatstundu skaita. Pamatojoties uz nozares sniegto informāciju, Nīderlande lēš, ka vienai uzlādes stacijai tiek vidēji piegādātas 1,8 MWh. Šādā gadījumā maksimālais ieguvums vienā uzlādes stacijā 2016. gadā būtu EUR 101 apmērā visam gadam. Šis ieguvums palielināsies, ja pieaugs standarta elektronerģijas nodokļa likme.
            
            
               (Teorētiskais) maksimālais kopējais ieguvums 2016. gadā tiks sasniegts, ja vienai uzlādes stacijai tiks piegādātas vairāk nekā 50 MWh elektroenerģijas, bet praksē tas ir grūti sasniedzams. 
            
            
               Pašlaik Nīderlandē darbojas desmit uzlādes staciju operatori.
            
            
               Šis pasākums ir pieejams visiem ES operatoriem bez diskriminācijas. Uzlādes stacijas operatora izcelsmes valsts nav nosacījums, lai gūtu labumu no pasākuma. Transporta uzņēmums vai mājsaimniecība ar uzlādes staciju arī var gūt labumu no pasākuma, ja tie atbilst iepriekš minētajiem nosacījumiem. 
            
            
               Pašlaik nav pozitīvu uzņēmējdarbības veicināšanas stimulu attiecībā uz publiskām uzlādes stacijām. Tas ir šķērslis publiskas uzlādes infrastruktūras attīstībai un elektrotransportlīdzekļu izmantošanai. Pasākuma mērķis ir uzlabot publisko uzlādes staciju darījumdarbības situāciju, tādējādi padarot pievilcīgāku elektrotransportlīdzekļu izmantošanu un tīrāku vidi. Publiskās uzlādes infrastruktūras straujai attīstībai ir svarīga nozīme pārejā no transportlīdzekļiem ar iekšdedzes dzinējiem, kurus darbina galvenokārt ar fosilo kurināmo, uz elektrotransportlīdzekļiem. Labi attīstīta infrastruktūra ir nepieciešama, lai padarītu elektrotransportlīdzekļus par iespējamu alternatīvu tradicionālajam autotransportam. Tas ir svarīgi, ņemot vērā labvēlīgo ietekmi uz vidi, ko rada pāreja uz elektrotransportlīdzekļiem. Elektrotransportlīdzekļi rada mazāk CO2 emisiju
                  4
                un vietējā gaisa piesārņotāju (PM10, NOx) nekā fosilā kurināmā transportlīdzekļi. Nīderlandes iestādes norāda, ka elektroenerģijas ražošana no oglēm no 2014. līdz 2020. gadam samazināsies no 29 % līdz 26 %, bet elektroenerģijas apjoms, kas saražots no atjaunojamiem energoresursiem, no 2014. līdz 2020. gadam palielināsies no 11 % līdz 35 %. 
            
            
               Uzlādes stacijas operatoram būs iespēja nodot pasākuma sniegtos ieguvumus (vai to daļu) saviem klientiem, samazinot uzlādes maksu. Šajā gadījumā elektrotransportlīdzekļu īpašniekiem samazinātos izmaksas, konkrētāk – braukšanas izmaksas. Tas radītu stimulu patērētājiem, izvēloties jaunu automašīnu, dot priekšroku elektrotransportlīdzeklim nevis fosilā kurināmā automašīnai. Vēl viens pozitīvs zemākas nodokļa likmes aspekts ir tāds, ka no elektrotīkla lādējamu hibrīdu elektrotransportlīdzekļu (transportlīdzekļi, kurus var darbināt gan ar elektrību, gan arī ar fosilo kurināmo) īpašnieki tiks mudināti transportam izmantot elektroenerģiju nevis fosilo kurināmo.
            
         
         
            
               Nīderlandes argumenti par pasākuma piemērošanas laikposmu
            
            
               Principā atbrīvojuma piemērošanas laikposmam ir jābūt pietiekami ilgam, lai elektroenerģijas operatoriem, privātpersonām un uzņēmumiem nodrošinātu juridisko noteiktību. Nīderlande ir pieprasījusi četrus gadus, salīdzinot ar maksimāli iespējamajiem sešiem gadiem. Šādos apstākļos šķiet piemēroti piešķirt prasīto atļauju uz četriem gadiem, kā to lūdz Nīderlande un pieļauj direktīva.
            
            
               Pasākuma novērtējums saskaņā ar Direktīvas 2003/96/EK 19. pantu
            
            
               Īpaši politikas apsvērumi
            
            
               Direktīvas 19. panta 1. punkta pirmajā daļā teikts: 
            
            
               papildus iepriekšējos pantos, jo īpaši 5., 15. un 17. pantā, noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs.
            
            
               Nīderlandes iestādes norāda, ka konkrētais valsts pasākums atbilst minētajai prasībai. Tas izriet no Nīderlandes nodoma samazināt siltumnīcefekta gāzu un gaisa piesārņotāju emisiju no transportlīdzekļiem un atbalstīt ES klimata pārmaiņu mērķi samazināt CO2 emisijas un palielināt atjaunojamo energoresursu avotu īpatsvaru galīgajā enerģijas patēriņā transporta nozarē. Tiek uzskatīts, ka nodokļa samazinājuma iespēja elektroenerģijai, kas tiek piegādāta elektrotransportlīdzekļiem, piedāvātu patērētājiem papildu stimulu izmantot tīrāku enerģiju un uzlabotu vidi. 
            
            
               •Saskanība ar spēkā esošajiem noteikumiem politikas jomā
            
            
               Saskaņā ar Direktīvas 19. panta 1. punkta trešo daļu katru lūgumu izskata, cita starpā ņemot vērā iekšējā tirgus pareizu darbību, nepieciešamību nodrošināt godīgu konkurenci, kā arī ES veselības, vides, enerģētikas un transporta politiku.
            
            
               Aprakstītā pasākuma vispārējā darbība neradīs šķēršļus ES iekšējai tirdzniecībai. Pasākums ir pieejams visiem ES operatoriem bez diskriminācijas. Uzlādes stacijas operatora izcelsmes valsts nav nosacījums, lai piemērotu pasākumu. Atkāpes piemērošana neradīs problēmas iekšējā tirgus darbībā un netraucēs sasniegt ES politikas mērķus, it sevišķi enerģētikas, klimata pārmaiņu un vides jomā. 
            
            
               •Saskanība ar citām Savienības politikas jomām
            
            
               Šā pasākuma īstenošana palīdzēs samazināt emisijas no transportlīdzekļiem un atbalsta ES ilgtermiņa mērķus samazināt CO2 emisijas. Saskaņā ar Nīderlandes iestāžu aplēsēm paredzamā no atjaunojamiem energoresursiem iegūtas elektroenerģijas daļa Nīderlandē 2020. gadā būs aptuveni 35 % un līdz 2030. gadam sasniegs 41 %. Saskaņā ar Nīderlandes sniegto informāciju publiskajā uzlādes infrastruktūrā izmantotā elektroenerģija ir gandrīz tikai no atjaunojamiem energoresursiem. Nīderlandē veikts pētījums
                  5
                liecina, ka tas var par 70 % samazināt CO2 emisijas, un tas pilnībā saskan ar Direktīvu 2009/28/EK par atjaunojamo energoresursu izmantošanas veicināšanu. 
            
            
               Šī iniciatīva pilnībā saskan ar Direktīvu 2014/94/ES
                  6
                par alternatīvo degvielu infrastruktūras ieviešanu. Šajā direktīvā ir noteikts, ka dalībvalstīm jāizveido valsts politikas regulējums alternatīvo degvielu tirgus attīstībai un attiecīgās infrastruktūras ieviešanai, jo īpaši pilsētās un priekšpilsētās un citās blīvi apdzīvotās teritorijās. Direktīva dalībvalstīm uzliek par pienākumu līdz 2020. gada beigām uzstādīt piemērotu skaitu publiski pieejamu uzlādes staciju. 
            
            
               
                  Papildus siltumnīcefekta gāzu emisiju samazināšanai elektrotransportlīdzekļu plašāka izmantošana būtiski palīdzēs uzlabot gaisa kvalitāti. Piesārņojuma karstie punkti pilsētās ir viena no lielākajām problēmām, un transporta radītās emisijas šajā ziņā ir galvenais piesārņojuma radītājs (jo īpaši NO2 pārsniegšana). 
               
            
            
               Nīderlandes iestādes atzīst, ka pasākums ir valsts atbalsts par labu tīkla operatoriem, kas piegādā elektroenerģiju elektrotransportlīdzekļiem, un to var kvalificēt kā atbalstu grupu atbrīvojuma veidā saskaņā ar Komisijas Regulas (ES) Nr. 651/2014
                  7
                44. pantu. 
            
            
               Ar noteikumu, ka pasākums atbilst nosacījumiem, kas izklāstīti Vispārējās grupu atbrīvojuma regulas (Regula (ES) Nr. 651/2014) 44. pantā, kā arī minētajā regulā izklāstītajiem vispārējiem nosacījumiem, šis pasākums ietilpst minētās regulas piemērošanas jomā un tādējādi ir atbrīvots no iepriekšējas paziņošanas prasības.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Padomes Direktīvas 2003/96/EK 19. pants.
            
            
               •Subsidiaritāte (neekskluzīvas kompetences gadījumā) 
            
         
         
            
               Netiešo nodokļu uzlikšana, uz ko attiecas LESD 113. pants, pati par sevi nav ekskluzīvā ES kompetencē LESD 3. panta nozīmē.
            
            
               Tomēr saskaņā ar Direktīvas 2003/96/EK 19. pantu Padomei tika piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis tāpēc nevar aizstāt Padomi. Tādējādi subsidiaritātes princips uz šo īstenošanas lēmumu neattiecas. Nekādā ziņā šis akts nav leģislatīvā akta projekts, tāpēc tas nebūtu saskaņā ar Līgumiem pievienoto 2. protokolu jāiesniedz valstu parlamentiem, lai izskatītu, vai ievērots subsidiaritātes princips.
            
            
               Tādējādi šajā priekšlikumā ir ievērots subsidiaritātes princips. 
            
            
               •Proporcionalitāte
            
            
               Šajā priekšlikumā ir ievērots proporcionalitātes princips. Nodokļu samazinājums nepārsniedz konkrētā mērķa sasniegšanai vajadzīgo.
            
            
               •Instrumenta izvēle
            
            
               Ierosinātais juridiskais instruments: Padomes īstenošanas lēmums.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Pasākumam nav nepieciešama spēkā esošo tiesību aktu izvērtēšana.
               
            
            
               •Apspriešanās ar ieinteresētajām personām
            
            
               Šā priekšlikuma pamatā ir Nīderlandes lūgums, un tas attiecas vienīgi uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               
                  •
                        Ietekmes novērtējums
               
            
            
               Šis priekšlikums attiecas uz atļaujas piešķiršanu atsevišķai dalībvalstij pēc tās lūguma, un ietekmes novērtējums tam nav nepieciešams. Ietekme uz cenām ir ierobežota, bet ietekme uz cilvēku veselību un vidi ir pozitīva, jo pasākuma mērķis ir samazināt fosilā kurināmā patēriņu un veicināt tīrāku enerģiju transporta jomā. 
            
            
               •Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Nīderlandes lūguma un attiecas vienīgi uz šo dalībvalsti.
               
            
            
               •Pamattiesības
            
            
               
                  Pasākums neietekmē pamattiesības.
               
            
         
         
            
               4.IETEKME UZ BUDŽETU
            
            
               Pasākums nerada Eiropas Savienībai finansiālu un administratīvu apgrūtinājumu. Tāpēc priekšlikums neietekmē ES budžetu.
            
            
               5.CITI ELEMENTI
            
            
            
               •Konkrēto priekšlikuma noteikumu detalizēts skaidrojums
            
            
               
                  1. pants. Nīderlandei tiks atļauts četrus gadus samazināt nodokļa likmi elektroenerģijai, kas tiek piegādāta elektrotransportlīdzekļu uzlādes stacijām, kuras nodrošina elektroenerģiju elektrotransportlīdzekļiem.
               
            
            
               Nodokļu līmenis pēc samazinājumiem nedrīkst būt zemāks par ES minimumu, kas noteikts Direktīvā 2003/96/EK, un samazinājums tiks piemērots elektroenerģijai, kuru izmanto gan privātiem, gan darījumdarbībā lietotiem transportlīdzekļiem. 
            
            
               
                  Šajā lēmumā noteiktais valsts pasākums iekļaujas Nīderlandes politikā samazināt CO2 emisijas, uzlabot gaisa kvalitāti, kā arī palielināt atjaunojamo energoresursu daļu transporta nozarē un dot ieguldījumu ES klimata pārmaiņu mērķa sasniegšanā. Pasākums nodrošinās stimulu patērētājiem pāriet uz tīrāku enerģiju transporta nozarē. 
               
               
                  2. pants. Šajā pantā ir sniegta "elektrotransportlīdzekļu” definīcija, kas nav Direktīvā 2003/96/EK un kas ir saskaņā ar spēkā esošajiem ES tiesību aktiem. Definīcija nodrošina skaidrību attiecībā uz pasākuma piemērošanas jomu.
               
               
                  3. pants. Saskaņā ar Nīderlandes lūgumu atļauja tiek piešķirta uz četriem gadiem, sākot no 2017. gada 1. janvāra. 
               
            
            
               2016/0332 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Nīderlandei atļauj piemērot samazinātu nodokļu likmi elektroenerģijai, kura tiek piegādāta elektrotransportlīdzekļiem paredzētās uzlādes stacijās 
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes 2003. gada 27. oktobra Direktīvu 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai
                  8
               , un jo īpaši tās 19. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Nīderlande 2016. gada 29. martā saskaņā ar Direktīvas 2003/96/EK 19. panta 1. punktu lūdza atļauju piemērot samazinātu nodokļa likmi elektroenerģijai, kas tiek piegādāta elektrotransportlīdzekļiem. Pēc Komisijas pieprasījuma Nīderlande sniedza papildu informāciju 2016. gada 6. aprīlī, 20. jūnijā un 18. augustā.
            
         
         
            
               (2)Samazinātā nodokļa likme ir vērsta uz to, lai veicinātu elektrotransportlīdzekļu izmantošanu, samazinot izdevumus par elektroenerģiju, ko izmanto šādu transportlīdzekļu darbināšanai.
            
            
               (3)Elektrotransportlīdzekļu izmantošana nerada tādas gaisu piesārņojošu vielu emisijas, kas rodas no benzīna un dīzeļdegvielas vai citu fosilo kurināmo sadegšanas, un tādējādi palīdz uzlabot gaisa kvalitāti pilsētās. Turklāt elektrotransportlīdzekļu izmantošana var samazināt CO2 emisijas, ja elektroenerģija ir ražota, izmantojot atjaunojamos energoresursus. Tāpēc ir paredzams, ka pasākums veicinās Savienības vides aizsardzības, veselības aizsardzības un klimata politikas mērķu sasniegšanu.
            
            
               (4)Nīderlande nepārprotami lūdza iespēju piemērot samazinātu nodokļa likmi elektroenerģijai, kas tiek piegādāta izmantošanai elektransportlīdzekļiem, kurus lieto gan darījumdarbībai, gan ar to nesaistītiem nolūkiem, un ka tā attiektos arī uz uzlādes stacijām, kas nav publiski pieejamas.
            
            
               (5)Nīderlande lūdza iespēju samazināto nodokļa likmi eletroenerģijai piemērot tikai uzlādes stacijām, kurās izmanto elektroenerģiju, lai tieši uzlādētu elektrotransportlīdzekļus, nepiemērojot to elektroenerģijai, kas tiek nodrošināta ar akumulatoru nomaiņu.
            
            
               (6)Pazemināta nodokļa likme elektroenerģijai, kas tiek piegādāta elektrotransportlīdzekļiem uzlādes stacijās, uzlabos publisko uzlādes staciju darījumdarbības situāciju Nīderlandē, tādējādi padarot  pievilcīgāku elektrotransportlīdzekļu izmantošanu un uzlabojot gaisa kvalitāti.
            
            
               (7)Ņemot vērā elektrotransportlīdzekļu ierobežoto skaitu un to, ka nodokļa līmenis elektroenerģijai, kuru piegādā elektrotransportlīdzekļiem uzlādes stacijās, pārsniegs minimālo nodokļa līmeni darījumdarbības nolūkiem, kā noteikts Direktīvas 2003/96/EK 10. pantā, šis pasākums tā piemērošanas laikā nevarētu radīt konkurences izkropļojumus un tādējādi tam nebūs negatīva ietekme uz iekšējā tirgus pienācīgu darbību.
            
            
               (8)Nodokļa līmenis elektroenerģijai, kuru uzlādes stacijās piegādā elektrotransportlīdzekļiem, kas nav paredzēti izmantošanai darījumdarbības nolūkiem, pārsniegs minimālo nodokļa līmeni ar darījumdarbību nesaistītiem nolūkiem, kā noteikts Direktīvas 2003/96/EK 10. pantā.
            
            
               (9)Saskaņā ar Direktīvas 2003/96/EK 19. panta 2. punktu katrai saskaņā ar minētās direktīvas 19. panta 1. punktu piešķirtajai atļaujai ir jābūt stingri ierobežotai laikā. Nīderlande lūdza iespēju atļauju piešķirt uz četriem gadiem, nodrošinot to, ka atļaujas darbības periods ir pietiekami ilgs, lai neatturētu ekonomikas operatorus no vajadzīgo ieguldījumu veikšanas. Šis lēmums neskar Savienības noteikumu par valsts atbalstu piemērošanu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Nīderlandei tiek atļauts piemērot samazinātu nodokļa likmi elektroenerģijai, kas tiek piegādāta uzlādes stacijām, kurās tieši uzlādē elektrotransportlīdzekļus, izņemot uzlādes stacijas ar elektrotransportlīdzekļu akumulatoru nomaiņu, ar nosacījumu, ka tiek ievēroti Direktīvas 2003/96/EK 10. pantā noteiktie minimālie nodokļa līmeņi.
            
            
               2. pants
            
            
               Šajā lēmumā piemēro Eiropas Parlamenta un Padomes Direktīvas 2014/94/ES
                  9
                2. pantā noteikto “elektrotransportlīdzekļa” definīciju.
            
            
               3. pants
            
            
               Šo lēmumu piemēro no 2017. gada 1. janvāra līdz 2020. gada 31. decembrim.
            
            
               4. pants
            
            
               Šis lēmums ir adresēts Nīderlandes Karalistei.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai (OV L 283, 31.10.2003., 51. lpp.).
               
               
                  
                     (2)
                  Elektroenerģijas nodokļa līmenis, ko piemēroja 2016. gada janvārī (sal. ar http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  Nīderlande piemēro diferencētas nodokļa likmes elektroenerģijai saskaņā ar Direktīvas 2003/96/EK 5. pantu, pamatojoties uz kvantitatīviem patēriņa līmeņiem. Saskaņā ar 2016. gada jūlijā sniegto informāciju valsts nodokļu likmes ir šādas: EUR 100,70 par MWh, ja gadā tiek patērētas 0–10 MWh elektroenerģijas, EUR 49,96 par gada patēriņu no vairāk nekā 10 līdz 50 MWh un EUR 13,31 par apjomu no vairāk nekā 50 līdz 10 000 MWh. Patēriņam vairāk nekā 10 000 MWh nodokļa likmes ir EUR 0,53 par MWh darījumdarbības nolūkiem un EUR 1,07 – ar darījumdarbību nesaistītiem nolūkiem. 
               
               
                  
                     (4)
                  Sal. Enerģijas patēriņš, CO2 emisijas un citi apsvērumi saistībā ar elektrotransportlīdzekļiem ar akumulatoriem, Eiropas elektrotransportlīdzekļu ar akumulatoriem asociācija (
                  
                     http://ec.europa.eu/transport/themes/strategies/consultations/doc/2009_03_27_future_of_transport/20090408_eabev_%28scientific_study%29.pdf
                  
                  ). Tās elektroenerģijas daļa, kas ražota no atjaunojamiem energoresursiem, Nīderlandē ir aptuveni 10 % no kopējā elektroenerģijas patēriņa (sk. Nīderlandes iestāžu 2015. gada progresa ziņojumu par enerģiju no atjaunojamiem energoresursiem Nīderlandē 2013.–2014. gadā, Direktīva 2009/28/EK).
               
               
                  
                     (5)
                  TNO ‘Energie- en milieu-aspecten van elektrische personenvoertuigen’ (2015. gada 7. aprīlis), 11.–15. lpp.
               
               
                  
                     (6)
                  Eiropas Parlamenta un Padomes 2014. gada 22. oktobra Direktīva 2014/94/EK par alternatīvo degvielu infrastruktūras ieviešanu (OV L 307, 28.10.2014., 1.–20. lpp.).
               
               
                  
                     (7)
                  Komisijas Regula 651/2014/ES, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1.–78. lpp.).
               
               
                  
                     (8)
                  OV L 283, 31.10.2003., 51. lpp.
               
               
                  
                     (9)
                  Eiropas Parlamenta un Padomes 2014. gada 22. oktobra Direktīva 2014/94/ES par alternatīvo degvielu infrastruktūras ieviešanu (OV L 307, 28.10.2014., 1. lpp.).